નવી દિલ્હી, તા. 12: રાફેલ કરાર ઉપર વિપક્ષ દ્વારા કેન્દ્રની નરેન્દ્ર મોદી સરકાર ઉપર સતત પ્રહારો થઈ રહ્યા છે. તે સમયે ભારતીય વાયુસેનાએ આ કરારનું સમર્થન કર્યું છે. વાયુસેના ચીફ બી.એસ. ધનોઆએ ચીન અને પાકિસ્તાનનો ઉલ્લેખ કરીને રાફેલ વિમાનને દેશની હવાઈ સીમાની રક્ષા માટે ખૂબ જ જરૂરી ગણાવ્યા હતા. ધનોઆના મતે આપણા પાડોસી દેશો પરમાણુ હથિયારો ધરાવે છે અને વર્તમાન સમયમાં પોતાના યુદ્ધવિમાનના આધુનિકીકરણમાં વ્યસ્ત છે. આ સમયે રાફેલ ભારત માટે ઉપયોગી સાબિત થશે.